b'\n_START_ARTICLE_\nTeodor \xc4\x8cernigoj\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini slikarja Avgusta in gospodinje Doroteje \xc4\x8cernigoj. Leta 1954 je v rojstnem kraju maturiral na u\xc4\x8ditelji\xc5\xa1\xc4\x8du Antona Marina Slom\xc5\xa1ka in aprila 1961 kon\xc4\x8dal \xc5\xa1olo za prevajalce. Istega leta je od\xc5\xa1el v \xc5\xa0vico, kjer se je zaposlil pri General Motorsu (1961-1963), pri Union des Banques Suisses (1963-1965), pri Union Carbide (1965-1969) in pri Capelin Associati (1969-1974). V teh slu\xc5\xbebah je bil odgovoren za prevode in natis tehni\xc4\x8dne in ban\xc4\x8dne dokumentacije, bil na\xc4\x8delnik kadrovskih oddelkov, odgovoren za nove kadre, intervjuje, psiholo\xc5\xa1ke teste, reorganizacijo podjetij in te\xc4\x8daje za usposabljanje vodstvenih kadrov mednarodnih podjetij. Pri \xc5\xa1vicarski podru\xc5\xbenici Fiata (1974-1976) je bil vodja kadrovskega oddelka. Ker je teko\xc4\x8de govoril sedem jezikov je dobil zaposlitev pri Svetovni zdravstveni organizaciji v \xc5\xbdenevi. Poslali so ga v glavno mesto Burkine Faso. Tam je bil vodja osebja pri na\xc4\x8drtih Organizacije zdru\xc5\xbeenih narodov (OZN) za uvedbo sodobnih zdravstvenih ustanov v sedmih zahodnoafri\xc5\xa1kih dr\xc5\xbeavah. Od tam so ga poslali v Nairobi, kjer je imel vodilno vlogo pri uvajanju na\xc4\x8drta planiranja, ki ga je OZN pripravila za dr\xc5\xbeave v razvoju. Nato je na Karibih nekaj \xc4\x8dasa vodil na\xc4\x8drte OZN za razvoj otokov. Od septembra 1984 je na Dunaju pri Mednarodni agenciji za jedrsko energijo vodil projekte izobra\xc5\xbeevanja za mednarodne strokovnjake te agencije. Januarja 1988 se je kot pomo\xc4\x8dnik generalnega direktorja zaposlil pri podjetju Olivetti-Avstrija. Januarja 1990 je nastopil slu\xc5\xbebo pri italijanski trgovski zbornici. 3. vlada Republike Slovenije pa ga je 10. maja 1993 imenovala za posebnega sodelavca v slovenskem zunanjem ministrstvu.'